KIRJALLINEN KYSYMYS E-0902/02 esittäjä(t): Esko Seppänen (GUE/NGL) komissiolle. RAL-erien vähentämisestä.



Virallinen lehti nro 309 E , 12/12/2002 s. 0057 - 0058



KIRJALLINEN KYSYMYS E-0902/02 esittäjä(t): Esko Seppänen (GUE/NGL) komissiolle (4. huhtikuuta 2002) Aihe: RAL-erien vähentämisestä EU:n vuoden 2001 toteutuneen budjetin ennakkotietojen mukaan näyttää siltä, että käyttämättömät maksatus- ja maksumäärärahat (RAL) ovat jälleen kasvaneet merkittävästi. Mikä on viimeisin tieto asiasta ja miten komissio aikoo tehostaa toimintaa niiden radikaaliksi vähentämiseksi sen sijasta, että odotetaan vain ns. auringonlaskuklausuulin (niiden poistumista tileistä tietyn määräajan jälkeen) toteutumista? Onko komissiolla arviota vuosien 20022006 RAL:ien kehityksestä? Michaele Schreyerin komission puolesta antama vastaus (15. toukokuuta 2002) Maksattamatta olevien määrien (RAL) kokonaismäärä (jaksotettujen määrärahojen osalta) on todellakin kasvanut merkittävästi vuoden 2001 aikana vuoden alussa määrä oli 65,6 miljardia euroa, vuoden lopussa 86,8 miljardia euroa, toisin sanoen lisäystä oli 21,2 miljardia euroa (alustava tieto). Kasvu johtuu ennen kaikkea uudesta järjestelmästä, jonka mukaan rakennerahastoille on vuodesta 2000 lähtien tehty automaattisia sitoumuksia. Kunkin vuoden alussa rakennerahastojen vuosiohjelmien kokonaismäärärahat kirjataan tileihin suoraan sitoumuksiksi. Näiden sitoumusten määrä vähenee sitten ennakkomaksujen myötä ja sitä mukaa kun jäsenvaltioille korvataan rakennerahasto-ohjelmien toteuttamisesta aiheutuneita kustannuksia. Vuosina 2000 ja 2001 korvausten määrä oli varsin vaatimaton, sillä jäsenvaltiot ovat toistaiseksi esittäneet melko vähän maksupyyntöjä. Näin ollen vuonna 2001 rakennerahastojen maksattamatta olevat määrät (RAL) lisääntyivät 32,9 miljardista eurosta 50,2 miljardiin euroon eli 17,3 miljardilla eurolla. Tämä selittää yli 80 prosenttia maksattamatta olevien määrien (RAL) kokonaiskasvusta. Muut syyt maksattamatta olevien määrien (RAL) lisääntymiseen liittyvät pääasiassa koheesiorahastoon (+ 1,1 miljardia euroa), sisäisiin politiikkoihin (+ 1,0 miljardia euroa) sekä liittymistä valmistelevaan tukeen (+ 1,8 miljardia euroa). Liittymistä valmistelevan tuen osalta kyseessä on ennen kaikkea uusien Ispa- ja Sapard (maatalouden ja maaseudun kehittämisen erityinen liittymisohjelma) -ohjelmien käynnistysvaihe. Sen sijaan ulkoisten toimien osalta vuonna 2001 kävi ensimmäistä kertaa niin, että maksattamatta olevat määrät eivät lisääntyneet. Vuoden 2002 talousarviomenettelyn yhteydessä marraskuussa 2001 annetun yhteisen julistuksen mukaisesti komissio aikoo keskittyä erityisesti hoitamaan RAL-määriä, jotka ovat yli viisi vuotta vanhoja ja/tai joiden osalta maksuja ei ole suoritettu kahtena viime vuonna. Osa näistä mahdollisesti epänormaaleista maksattamatta olevista määristä on perusteettomia, ja ne on vapautettava, mikä vähentää RAL-määrien kokonaismäärää. Komissio aikoo laatia toimintasuunnitelman, jossa tutkitaan noin 16 000 sitoumusta, joiden kokonaisarvo on 11,7 miljardia euroa. Komissio esittää ensimmäisen kertomuksen budjettivallan käyttäjälle kesäkuussa 2002, minkä jälkeen tietyistä, budjettivallan käyttäjän määrittämistä budjettikohdista laaditaan säännöllisesti tilannekatsaus. Vuoteen 2006 saakka RAL-määrien kehitys riippuu ratkaisevasti vauhdista, jolla jäsenvaltiot toteuttavat rakennerahastoja. Asiasta on vielä liian aikaista esittää ennustetta. Komissio aikoo joka tapauksessa kehittää vuosiennusteitaan yhteistyössä jäsenvaltioiden kanssa tavoitteenaan parantaa talousarvion laadinnan realistisuutta. Rakennerahastojen maksattamatta olevien määrien tasapainottamista edistävät myös rakennerahastoja koskevat uudet asetukset, joihin sisältyy automaattinen maksusitoumusten vapauttaminen silloin, kun jäsenvaltio ei ole käyttänyt ohjelmiensa määrärahoja määräaikojen kuluessa.